b'\n_START_ARTICLE_\nJohannes von Miquel\n_START_SECTION_\nBakgrunn\n_START_PARAGRAPH_\nJohannes von Miquel ble f\xc3\xb8dt 1829 som s\xc3\xb8nn av en fransk emigrantfamilie. Han studerte fra 1846 til 1849 jus i Heidelberg og G\xc3\xb6ttingen og ble dr.jur.\n_START_SECTION_\nPolitisk karriere\n_START_PARAGRAPH_\nI 1848 deltok han i den demokratiske studentbevegelsen, og i denne tiden ble han overbevist liberalist. Han skaffet seg et navn som advokat i G\xc3\xb6ttingen, og begynte \xc3\xa5 delta i det politiske liv. I 1859 var han medgrunnlegger av den tyske Nasjonalforeningen, og ble i 1864 innvalgt i kongeriket Hannovers annetkammer. Med tiden ble hans politiske synspunkter stadig mer h\xc3\xb8yreorientert. Fra 1865 til 1870 var han borgermester og overborgermester i Osnabr\xc3\xbcck. Mellom 1867 og 1882 var han leder for h\xc3\xb8yrefl\xc3\xb8yen blant de nasjonalliberale i Preussens parlament, landdagen. I 1867 grunnla han Nationalliberale Partei og ble innvalgt i det pr\xc3\xb8yssiske parlamentet og i Riksdagen. Som riksdagsmann var han en av de mest fremst\xc3\xa5ende i utarbeidelsen av rikslovgivningen, og sammen med Eduard Lasker foreslo Miquel utarbeidelsen av en felles sivil lovbok for Tyskland, B\xc3\xbcrgerliches Gesetzbuch (se lex Miquel-Lasker)._NEWLINE_I 1880 ble han som etterf\xc3\xb8lger etter Daniel Heinrich Mumm von Schwarzenstein valgt til overborgermester i Frankfurt am Main. Gjennom sin vellykkede sosiale finanspolitikk gjorde han den \xc3\xa6rverdige keiserbyen til en oppadstrebende metropol og la grunnlaget for byens \xc3\xb8konomiske suksess. I hans regjeringstid ble det foretatt en rekke viktige utbyggelser, bl.a. kanaliseringen av Main og oppf\xc3\xb8ringen av Frankfurts hovedjernbanestasjon (1888)._NEWLINE_1890 ble Miquel kalt til Berlin som pr\xc3\xb8yssisk finansminister. Han fikk igjennom reformen av de direkte skattene, og var en av de mest innflytelsesrike ministrene. Han utviklet et revolusjonerende beskatningssystem (inntektsskatt og formuesskatt), som ogs\xc3\xa5 dagens tyske skattesystem i det vesentlige er bygget p\xc3\xa5. I 1897 ble han visestatsminister i Preussen (visepresident for statsministeriet). Han ble adlet samme \xc3\xa5r.'